Dømt for drapet på sin egen datter: «Havin var to år gammel og fullstendig forsvarsløs.»
Torsdag formiddag ankom den 37 år gamle familiefaren fra Afghanistan Oslo tingrett for å få opplest dommen mot seg i den alvorlige drapssaken. Iført en grå skjorte, blå jeans og sorte sko tok han plass ved siden av sin forsvarer. I hendene bar han en grønn notatbok, som han gjorde seg notater i underveis. Tingrettsdommer Ellen Meinich Martens startet rettsmøtet med domsslutningen: Raz Mohammad Akhonzada dømmes til 20 års fengsel for et forsettlig drap, tre forsettlige drapsforsøk og vold i nære relasjoner. Familiefaren har hele tiden nektet straffskyld og anket dommen på stedet. – Vi er tilfreds med utfallet av saken og mener straffen er riktig. Han har nå anket dommen, og dette er en så alvorlig sak at han har krav på å få prøvd den på nytt, sier statsadvokat Andreas Schei ved Oslo politidistrikt til VG.Ifølge dommen giftet Akhonzada seg med kona ved en religiøs seremoni, utført av en imam, i mai 2011. Tre år senere mener retten at han drepte parets eneste barn, to år gamle Havin. Kommentar: Drept av en hun elsket Under rettssaken forklarte barnemoren at ekteskapet var vanskelig og konfliktfylt – noe som også var tilfelle i forkant av den skjebnesvangre mai-dagen i 2014, mener tingretten. Det var den 23.mai at livet til Havin fikk en brutal slutt. Ekteparet hadde invitert familie til selskap denne dagen. Da familiemedlemmene ankom boligblokken på Ellingsrud i Oslo møtte de Raz Akhonzada i trappeoppgangen. Han hadde blod på hendene og skjorten, ifølge dommen. Da familiemedlemmene kom inn i leiligheten fant de moren i sofaen med datteren Havin på fanget, kraftig forslått. «Det er funnet DNA fra tiltalte på en tranchergaffel og en kjøkkenkniv, og retten er overbevist om at han har brukt en av disse gjenstandene eller begge mot sin kone.», står det i dommen. (Artikkelen forsetter under bildet...)Stemningen i leiligheten ble amper, og konflikten fortsatte på utsiden av boligblokken, også med fysisk vold. Retten mener drapet på Havin og de tre drapsforsøkene på familiemedlemmene skjer her, hovedsakelig i form av knivstikk mot alle de fornærmede. Familiefaren ble også påført harde slag fra en av de fornærmede, ifølge et øyenvitne. Under hovedforhandlingen kom det imidlertid frem at rettsmedisinske undersøkelser viste at skadene ikke var alvorlig. «Når det gjelder tiltaltes sinnsstemning legger retten til grunn at han var preget av den massive volden han hadde tildelt sin kone, og sånn sett hadde et stemningsleie preget av aggresjon og sinne.», står det i dommen. Etter å ha brukt kjøkkenkniven mot de tre familiemedlemmene, beveget Akhonzada seg raskt mot kona. «Datteren Havin satt på armen hennes. Hun ble tildelt fire stikk, og døde av skadene etter kort tid. ( ... ) Døden antas å skylde forblødning fra stikkskadene.», skriver retten i dommen.Barnemoren var fortsatt i sjokk og gikk rundt på området med datteren i armene. Naboer og ambulansepersonell forsøkte med førstehjelp, men uten hell. Havin var død. «Retten mener drapet er begått under særdeles skjerpende omstendigheter. Barnets alder er sentralt; hun var to år gammel og fullstendig forsvarsløs. At det ble stukket så mye som fire ganger, vitner også om en usedvanlig brutalitet.», står det i dommen. Og: «Hun satt på morens arm da hun ble stukket og således fratatt den tryggheten som en foreldrearm normalt representerer.», står det i dommen. Akhonzada ble etter hvert overmannet og lagt i bakken. Han har forklart at han brukte kniven i nødverge, blant annet fordi en av de fornærmede bar en luftpistol. Tingretten mener imidlertid at nødrett ikke kan påberopes siden den aktuelle luftpistolen aldri ble tatt frem under masseslagsmålet.«Motivet kan ha vært de underliggende problemene i familien, at han forsto at han etter voldsutøvelsen mot kona ville måtte reise ut av landet, men dette blir spekulasjon. Retten legger som nevnt tidligere til grunn at han var stolt av og glad i datteren sin, og tiltalte forklarte i retten at han stilte seg uforstående til å skulle ha drept henne.», står det i dommen. – Han er selvfølgelig skuffet, og vi registrerer at retten har latt følelsene styre og fulgt politiet og påtalemyndighetens fremstilling av saken. Vi mener den reelle situasjonen strider med en av de fornærmedes forklaring, som tegner et annet bilde av situasjonen, sier 37-åringens forsvarer, Espen Wangberg, til VG. Familiefaren har ikke norsk statsborgerskap, og han var utvist fra landet da drapet fant sted. I forkant av rettssaken ble det foretatt en rettspsykiatrisk undersøkelse som konkluderte med at Akhonzada ikke var psykotisk i gjerningsøyeblikket.Advokatfullmektig Kristin Andersen møtte i retten på vegne av de tre bistandsadvokatene i saken. – Vi er nå blitt gjort kjent med dommen og vil diskutere den med våre klienter, sier hun til VG. Raz Mohammad Akhonzada ble også dømt til å betale over 920.000 kroner i oppreisning og erstatning til de fornærmede i saken. «Havin var to år gammel og fullstendig forsvarsløs. At det ble stukket så mye som fire ganger, vitner også om en usedvanlig brutalitet.», står det i dommen.
Oslo tingrett mener familiefaren Raz Mohammad Akhonzada (37) var usedvanlig brutal da han drepte sin to år gamle datter Havin med kniv på Ellingsrud i 2014.